ओमानमाथि नेपालको सानदार विजय
करण केसीको ५ विकेट तथा ओपनरद्वय आसिफ शेख र कुशल भुर्तेलको शतकीय साझेदारीमा नेपालले विश्वकप लिग २ क्रिकेटमा ओमानविरुद्ध सानदार विजय हात पारेको छ । नेपालले मंगलबार शीर्ष स्थानको ओमानलाई ७ विकेटले पराजित गर्‍यो ।
ह्युस्टन, अमेरिका — करण केसीको ५ विकेट तथा ओपनरद्वय आसिफ शेख र कुशल भुर्तेलको शतकीय साझेदारीमा नेपालले विश्वकप लिग २ क्रिकेटमा ओमानविरुद्ध सानदार विजय हात पारेको छ । नेपालले मंगलबार शीर्ष स्थानको ओमानलाई ७ विकेटले पराजित गर्‍यो ।करणको सानदार बलिङपछि टस जितेर ब्याटिङमा आएको ओमान ४६.५ ओभरमा १ सय ६३ रनमा अलआउट भएको थियो । ह्युस्टनको मोसा क्रिकेट मैदानमा आसिफ र कुशलले पहिलो विकेटमा नेपालबाट कीर्तिमानी साझेदारी गरेपछि नेपालले ३३.१ ओभरमै लक्ष्य पूरा गर्‍यो । आसिफ ६२ र कुशल ५६ रन बनाई आउट भए ।यस विजयपछि नेपाल सात राष्ट्र सहभागी लिग २ मा एक स्थान माथि उक्लँदै पाँचौं स्थानमा आएको छ । नेपालले १५ खेलमा १५ अंक बटुलेको छ । १४ खेलमा १४ अंक जोडेको नामिबिया छैटौं स्थानमा झरेको छ । ओमानविरुद्ध लिग २ को ६ खेलमा नेपालको यो दोस्रो विजय हो । अन्य ४ खेलमा ओमानले नेपाललाई पराजित गरेको थियो ।आसिफ र कुशलले पहिलो विकेटमा १ सय १४ रनको साझेदारी गरे । एकदिवसीय अन्तर्राष्ट्रियमा नेपालबाट ओपनिङ ब्याटिङमा पहिलो पटक शतकीय साझेदारी सम्भव भएको हो । यी दुईले नै अमेरिकाविरुद्ध सेप्टेम्बरमा ओमानमा ६६ रनको साझेदारी गरेका थिए, जुन नेपालको पहिलो विकेटमा यसअघिको उच्च स्कोर थियो ।आसिफ र कुशलले जोडेको १ सय १४ रन एकदिवसीय अन्तर्राष्ट्रियमा नेपालको चौथो शतकीय साझेदारी र कुल दोस्रो उच्च साझेदारी हो । देव खनाल र दीपेन्द्रसिंह ऐरीले मार्चमा पपुवा न्यु गिनीविरुद्ध तेस्रो विकेटमा जोडेको १ सय २९ रन नेपालको एकदिवसीय अन्तर्राष्ट्रियमा उच्च साझेदारी हो ।अमेरिका भ्रमणमा लिग २ को पहिलो खेलमा नेपाल बिहीबार ओमानसँग १३ रनले पराजित हुँदा आसिफ र कुशल दुवै चोटका कारण खेल खेलेका थिएनन् । अमेरिकासँग शनिबार दोस्रो खेलमा टिममा फर्किएर आसिफ र कुशलले पहिलो विकेटमा ५६ रन जोडेका थिए ।आसिफले लगातार दोस्रो अर्धशतक बनाएका हुन् । अमेरिकाविरुद्ध अघिल्लो खेलमा ६१ रन बनाएका आसिफले ८६ बलको इनिङ्समा ७ चौका र १ छक्का प्रहार गरे । कुशलले ७५ बल खेल्दै ५ चौका प्रहार गरे । देव खनाल रिभर्स स्विप गर्ने प्रयासमा १२ बल खेली १० रनमा आउट भए । उपकप्तान रोहित पौडेल २० बलमा २२ र विजयी चौका प्रहार गरेका दीपेन्द्र ६ रनमा अविजित रहे ।यसअघि नेपालको बलिङमा करण र कप्तान सन्दीप लामिछाने छाएका थिए । करणले कश्यप प्रजापति र शोएव खानलाई समान २ रनमा आउट गरेपछि नेपालले सुरुआत देखि नै ओमानलाई दबाबमा राखेको थियो । सन्दीपले ओपनर जतिन्दर सिंहलाई २३ रनमा बोल्ड गरे भने आयान खानलाई शुन्य र खावर अलीलाई १ रनमा आउट गरेपछि ओमान १७ औं ओभरमा ४९–५ को स्थितिमा पुगेको थियो ।ओमानका कप्तान जेसन मक्सदु र सन्दीप गौडले छैटौं विकेटमा ८३ रनको साझेदारी गरे नेपालमाथि चुनौती तेस्र्याएका थिए । दीपेन्द्रले मक्सुदलाई एलबीडब्लु आउट गरी नेपाललाई महत्वपूर्ण विकेट दिलाए । नेपालसँगको अघिल्लो खेलमा अन्तिम ओभरसम्म डटेर अविजित १ सय ४ रन बनाएका मक्सुदले अर्को अर्धशतकीय इनिङ्स खेले । उनले १ सय बल खेली ३ चौका प्रहार गर्दै ५२ रन बनाए ।ओमानसँगको अघिल्लो खेलमा ३८ रन खर्चेर ५ विकेट लिएका करणले गौडलाई आउट गरे । गौडले ९१ बल खेली ३ चौका र १ छक्का प्रहार गरे । उनले नसिम खुशीलाई १० रनमा आउट गरे । कलिमुल्लाहलाई एलबीडब्लु आउट गर्दै आफ्नो ५ विकेट पूरा गरे । करणले १० ओभरमा ३३ रन खर्चे । सन्दीपले १० ओभरमा ४७ रन खर्चेर ३ विकेट लिए । अन्तिम विकेट सोमपाल कामीको नाममा रहयो ।नेपाली टोलीमा एक खेलाडी परिवर्तन गरिएको थियो । सुशन भारीको स्थानमा अर्का देव्रे हाते स्पिनर सागर ढकाललाई समावेश गरिएको थियो । पहिलो दुई खेलमा सुशनले कुनै विकेट लिन सकेका थिएनन् । ५ ओभर बलिङ गरेका सागरले पनि ओमानविरुद्ध विकेट लिन सकेनन् ।लिग २ को ३ वर्षे साइकलमा यो ओमानको अन्तिम खेल थियो र सबै ३६ खेल खेलेको ओमान ४४ अंकसहित शीर्ष स्थानमा छ । लिग २ अर्को वर्ष हुने एकदिवसीय विश्वकप छनोट र एकदिवसीय अन्तर्राष्ट्रिय मान्यताको आधार हो । अमेरिकामा भइरहेको लिग २ नेपालको चौथो शृंखला हो । लिग २ मा सहभागि ७ टोलीले ९ शृंखला अर्थात ३६ एकदिवसीय अन्तर्राष्ट्रिय खेल खेल्नु पर्ने प्रावधान छ ।लिग २ को शीर्ष ३ टोली सोझै जुलाईमा हुने एकदिवसीय विश्वकप छनोटमा पुग्ने छन् भने चौथो र पाँचौं हुने टोलीले शीर्ष तीन टोलीले जस्तै एकदिवसीय अन्तर्राष्ट्रिय मान्यता कायम राख्दै विश्वकप छनोटमा पुग्ने अर्को मौका पाउने छन् ।पहिलो खेलमा अमेरिकासँग १ सय १४ रनले पराजित ओमानले त्यसपछि नेपाल र अमेरिकालाई समान १३ रनले पराजित गरेको थियो । नेपाल र अमेरिका बीचको अघिल्लो खेल ‘टाई’ मा टुंगिएको थियो । 